text: Дырэктары баранавіцкіх школ аштрафаваны за скарачэнне перапынкаў — Intex-press. Последние новости города Барановичи, Беларуси и Мира
  Парушэнне рэжыму арганізацыі школьных перапынкаў было адзначана санітарнай службай горада ў трох баранавіцкіх школах і адной гімназіі падчас рэйдавай праверкі напрыканцы лістапада.
  Штогадовая рэйдавая праверка, скіраваная на праверку працэсу навучання і адпаведнасць яго наяўным санітарным правілам, ахапіла ўсе 22 агульнаадукацыйныя ўстановы горада.
  Па словах загадчыка аддзялення гігіены дзяцей і падлеткаў ДУ “Баранавіцкі занальны цэнтр гігіены і эпідэміялогіі” Дзмітрыя Бондара, у СШ № 3, 17, 19, а таксама ў гімназіі № 3 былі выяўлены парушэнні, якія тычыліся працягласці школьных перапынкаў.
  “Некаторыя перапынкі паміж заняткамі ў гэтых установах былі не больш за пяць хвілін, хаця згодна з санітарнымі правіламі паміж урокамі павінна быць не менш за 10 хвілін адпачынку. Дзеці павінны мець магчымасць схадзіць паміж урокамі ў прыбіральню, падрыхтавацца да новых заняткаў ці паспець пераапрануцца пасля фізкультуры”, – заўважыў спецыяліст.
  Гэтае ж парушэнне было адзначана і падчас правядзення факультатыўных заняткаў са штрых-класамі па суботах.
  Разам з тым шмат парушэнняў тычылася няправільнага фармавання школьных раскладаў, калі найскладанейшыя дысцыпліны ставіліся ў пачатку і напрыканцы навучальнага дня.
  “Сёння ідэальнага раскладу няма ў ніводнай школе горада. Цяжка зрабіць так, каб у вялікіх школах з мноствам паралеляў усе складаныя дысцыпліны, як, напрыклад, матэматыка, стаялі толькі ў сярэдзіне раскладу, чаго патрабуюць правілы. Аднак адміністрацыі школ выправяць гэтыя парушэнні ўжо ў наступным семестры”, – распавёў Дзмітрый Бондар.
  Па словах спецыяліста, за вышэйзгаданыя парушэнні дырэктары школ будуць прыцягнуты да адміністратыўнай адказнасці.